U Hrvatskoj se stvarno već zgotovljene stvari mogu izmijeniti preko noći. Dan prije, dok smo dogovarali intervju s Tihomirom Oreškovićem, trenutačnim hrvatskim premijerom, sve je s 99-postotnom sigurnosti upućivalo na to da će intervju biti ujedno i objava političkog angažmana Oreškovića i sudjelovanje na rujanskim parlamentarnim izborima na listi Mosta. Bila je još jedna priča o opciji suradnje s HDZ-om, no znalo se da bi povezivanje Oreškovića i Mosta dalo osjetno veću sinergiju no suradnja s HDZ-om. Osim toga, friške su još rane koje su obilježile odnos HDZ-a i Oreškovića u jedinstvenom eksperimentu micanja svog premijera i Vlade. No, kada je započeo intervju, Tim Orešković javnosti je poslao neočekivanu poruku – ne ulazi u politiku, ne ide na izbore i neće biti na listi s Mostom. Niti s HDZ-om. Iznenadio se iskreno što smo se mi toliko iznenadili njegovim odustankom. A još više kada sam mu rekao da je njegov angažman, računali su mnogi, trebao biti onaj jezičac na vagi koji bi eventualno spriječio prevagu lijeve političke opcije. "A jel'?" odgovorio je kada sam mu iznio takvu kalkulaciju.

Ankete, ako im je vjerovati, kažu da vrlo dobro kotirate na političkom tržištu. Ljudi vas žele vidjeti u izbornoj utrci. Analitičari vas isto tako očekuju u politici. Što se čeka?

Vesele me rezultati anketa jer to znači da je narod prepoznao volju i trud koji sam uložio u ovaj posao. Osjetio sam tu podršku kroz kontakte koje sam imao s ljudima kamo god bih išao, i ta mi je podrška pomogla da lakše prebrodim neke teške trenutke. Ljudi su možda prepoznali da sam drukčiji, da nisam dio sustava, da dolazim iz nekog drugog i drukčijeg miljea. Želio bih iskoristiti ovu priliku da zahvalim svima koji su mi sve ovo vrijeme davali potporu. Javnost želi promjene koje bi omogućile Hrvatskoj da se razvija, i to su upravo promjene koje sam zagovarao i želio provesti. Međutim, otpori stranačkih struktura bili su prejaki. Politički akteri nisu željeli promjene. Nismo još politički zreli za promjene koje smatram da Hrvatskoj trebaju, tako da se neću izravno politički aktivirati na predstojećim parlamentarnim izborima. Za sada ne.

Iznenađenje je što se vi i Most ili vi i HDZ, jer i oni su vas željeli, niste na kraju usuglasili oko vašeg angažmana na istoj listi. Gdje je bio problem? Koncepcijski, taštine, drukčije viđenje gospodarskog modela za Hrvatsku?

Dugo sam premišljao hoću li se uključiti u politiku, odluka nije bila lagana i na kraju je presudilo nekoliko faktora. Vjerojatno sam, s obzirom na svoje najbolje namjere, malo i razočaran što nažalost nismo iskoristili šansu da promijenimo neke stvari u Hrvatskoj. Ostavio sam siguran i dobro plaćen posao da bih nešto napravio, da bih nešto izgradio, pomogao svom narodu. Došao sam iz businessa, i meni je u krvi, u mom je DNK stvaranje vrijednosti, a to često u politici nije slučaj, nije fokus na stvaranju vrijednosti, nego na politiziranju i osobnom interesu. Shvatio sam da se promjene o kojima ja govorim jednostavno ne bi mnogima svidjele i stoga ih ne bih mogao ni provesti. Jer nemam svoju jaku stranačku bazu koja bi podržala promjene koje su suprotstavljene onome što je nažalost i danas najvažnije u našem političkom životu – kadroviranju te zastupanju manjih ili većih osobnih interesa pojedinaca ili grupa. No, ne bih rekao da je ovo moje odustajanje zbogom politici, više bih rekao da je to “do viđenja” politici. Uz to postoje i obiteljski razlozi – moja obitelj i sada plaća visoku cijenu. Zajedno su sa mnom prihvatili taj golemi izazov, no nažalost nisam mogao ispuniti svoj plan. Možda će biti drukčije kad se konstelacija u hrvatskoj politici promijeni i kada nestanu otpori zdravim i nužnim promjenama i reformama, zbog čega se na kraju i neću angažirati na izborima.

Cijeli intervju pročitajte u tiskanom izdanju Večernjeg lista od subote!

Foto: VL

>> HDZ će u kampanji štedjeti Most jer bi ga mogao trebati